《澎湖文石歌》
明代·卢若腾

茫茫元气虚空鼓，长波汗漫蛟龙舞。忽然蓬莱失左股，幻结澎湖护仙府。

秀灵磅礡孕扶舆，沧桑阅历成今古。遂有宝气摩青苍，知是奎星堕沙渚。

雷电追取敕神丁，冰霜雕锼运鬼斧。合则成璧分如圭，圆成应规方就矩。

藓斑隐跃渍璘璘，螺文屈曲旋楚楚。或如端溪鸲鹆眼，或如炎州翡翠羽。

苍然古色露精坚，秀绝清姿工媚妩。几案有时烟云供，光怪犹作蛟龙吐。

底用珊瑚采铁网，那复夜光誇悬圃。我来海外搜奇材，谁料眼中尽尘土。

尘土尘土何足数，此石莫共匣剑处。惟恐神物不自主，夜半飞腾作风雨。

作者简介：卢若腾，又字海运，号牧洲；文号留庵。明末清初福建同安县金门贤厝人。1598年（明神宗万历廿八年）出生，1640年（明崇祯庚辰十三年）与潘湖黄锡衮同榜进士，授兵部主事，升郎中。尝官浙江布政使左参议，分司宁绍巡海道。驻宁波，兴利除弊，遣爱在民，有“卢菩萨”之称。他支持郑成功收复台湾并于1664年赴台投郑，至澎湖突然病重而卒。著有《留庵文集》、《方舆互考》、《岛噫诗》、《与耕堂随笔》、《岛居随录》等。